पुलिस ने पूछा-प्रेमप्रकाश ने किस का इलाज किया, जूडा को नोटिस
जेएएच की बर्न यूनिट में पकड़े गए होम्योपैथी छात्र प्रेमप्रकाश के मामले में पुलिस ने जेएएच प्रबंधन को पत्र लिखकर पूछा है कि उसने किस-किस मरीज का इलाज किया, उनके नाम बताए जाएं। वहीं जेएएच के सर्जरी विभाग के हेड डॉ अचल गुप्ता ने जूनियर डॉक्टर एसोसिएशन के अध्यक्ष डॉ श्याम राजपूत व सचिव को नोटिस जारी किया है। इनसे पूछा गया है कि क्या वे प्रेमप्रकाश को थाने से छुड़ाकर लाए थे, यदि हां तो इसका स्पष्टीकरण दिया जाए। ज्ञात रहे जेएएच की बर्न यूनिट में प्रेमप्रकाश नाम के जूनियर डॉक्टर की शिकायत मरीज के जरिए जेएएच के सहायक अधीक्षक को मिली थी। इसे क्रॉस चेक किया गया तो प्रेमप्रकाश ने खुद को वसुंधराराजे होम्योपैथी कॉलेज का छात्र बताया और कहा कि वह जूनियर डॉक्टरों के बुलाने पर आ रहा है। इस मामले में जेएएच के सर्जरी विभाग के एचओडी डॉ. अचल गुप्ता ने सर्जरी विभाग के रेजिडेंट सर्जिकल ऑफिसर डॉ. मनीष सिंह व डॉ. राघवेंद्र सिंह सहित जूनियर डॉक्टर शरद और शशांक को सस्पेंड किया है। घटना के बाद जेएएच प्रबंधन ने प्रेमप्रकाश को कंपू थाने भिजवा दिया था। वहीं जूनियर डॉक्टर अयान शर्मा को भी मरीज से पैसे मांगने के मामले में सस्पेंड किया गया।
hin_Deva hin_Deva